《书情呈倪玉汝宫端》
明代·郭之奇

惜诵期终悯，缄思绝世挐。顿承英哲诲，因向旧怀摅。

忆昔疲南亩，移情赴北车。逢时多曲折，自守一千徐。

趋舍方违众，否臧欲任予。矜愚忘草莽，豁达对簪裾。

但谓方肠坦，不知世故疏。鄙夷繇径至，忽略当门锄。

昭质虽纷饰，陈辞未得舒。终然迷忌讳，遂尔触崎岖。

远集将何所，卑飞或可居。公庭歌锡爵，独坐耻空书。

亦有心怜者，谁为手援欤。以兹时亟失，祇与意踌躇。

在我惟求犮，于人敢吐茹。非关难援引，本自少声誉。

攘诟依清白，离尤入静虚。去来仍直道，先后念皇舆。

怆恻春秋代，吁嗟日月除。悠悠长路渺，歉歉一身馀。

瞻顾观民极，阽危问服初。前脩苟不失，夫子谓何如。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。